b'\n_START_ARTICLE_\nSimfoni\xc4\x8dni orkester\n_START_PARAGRAPH_\nSimf\xc3\xb3ni\xc4\x8dni ork\xc3\xa9ster je ve\xc4\x8d\xc4\x8dlanska glasbeno-instrumentalna zasedba, v kateri sodelujejo glasbeniki, ki izvajajo glasbo na pihala, trobila, tolkala in godala. Edino brenkalo, ki se pojavlja v klasi\xc4\x8dni zasedbi simfoni\xc4\x8dnega orkestra, je harfa. Pogosto to zasedbo dopolnjuje \xc5\xa1e pevski zbor ali orgle._NEWLINE_Simfoni\xc4\x8dni orkester, v katerem v parih (tj. po dva instrumenta vsake vrste) sodelujejo pihala (flavta, oboa, klarinet, fagot) in trobila (rog, trobenta, pozavna) z izjemo tube, imenujemo zasedba a due. Notni zapis, v katerem je pregledno predstavljena simfoni\xc4\x8dna skladba, imenujemo partitura. Izvle\xc4\x8dek iz partiture, ki ga izvaja posamezni glasbenik v zasedbi, imenujemo part.'